Утвърждавам:  .......................

П Р А В И Л Н И К

З А

В Ъ Т Р Е Ш Н И Я   Т Р У Д О В

Р Е Д   В

“………………………”

Утвърдил: …………………………

· Общи положения – предмет, обхват и цели на правилника

1. Правилникът за вътрешния трудов ред в “……….”ЕООД е вътрешно-нормативен акт с основно приложение вътрешно-дружествената организация на труда в него. С него се определят основните права и задължения на работодателя и наетите от него работници и служители по трудови правоотношения.

2. Разпоредбите на този правилник имат за цел:

· регламентация на вътрешния трудов ред;

· регламентация на организационния ред при осъществяване на производствения процес;

· определяне на основния режим на работното време, почивките и отпуските;

· детайлизиране на правата и задълженията на работниците и служителите, съобразно разпоредбите на Кодекса на труда

· конкретизация на правомощията на работодателя;

· определяне ред за стимулиране и санкциониране на работниците в дружеството в зависимост от конкретния им принос в трудовия процес.

· Трудов договор – сключване, изменение и прекратяване

3. Производствения процес в дружеството се осъществява от наети по трудов договор работници и служители.

4. Трудовите договори се сключват в писмена форма. С тях задължително се определят:

а) мястото на работа;

б) характера на работа – длъжността;

в) основното трудово възнаграждение;

С трудовия договор двете страни могат да договарят и други допълнителни условия, извън горепосочените.

5. Работодателят сам определя вида на трудовия договор, който сключва със съответния кандидат – срочен, безсрочен, с изпитателен срок и други. Той има право да определи и всяко свободно работно място или длъжност за заемането й чрез конкурс по реда на чл. 5, раздел ІV от КТ.

6. В зависимост от техническите параметри на производствения процес, състоянието на машинния парк и икономическите интереси на фирмата, работодателят прави преценка относно необходимостта за попълване на свободните работни места и длъжности, както и за заемането им по реда на чл. 110 и 111 от КТ – за осъществяване на допълнителен труд от работници и служители, заети по основен трудов договор в дружеството.

7. При обоснован икономически интерес, работодателят има право да обезпечи нуждите на производствения процес като сключва граждански договори за обслужване и изпълнение с други юридически и физически лица. Работодателят се възползва от горепосоченото си право, само ако не разполага със свои собствени специалисти, притежаващи нужната му професионална квалификация и опит.

8. При сключване на трудов договор в “…………………” ЕООД, кандидатът за дадено работно място е длъжен да представи следните документи:

· лична карта (личен паспорт);

· документ за придобито образование, специалност, квалификация, правоспособност, научно звание или научна степен, когато такива се изискват за длъжността или работата, за която лицето кандидатства;

· документ за стаж по специалността, когато за длъжността или за работата, за която лицето кандидатства, се изисква притежаването на такъв стаж;

· документ за медицински преглед при първоначално постъпване на работа или след преустановяване на трудова дейност по трудово правоотношение за срок над три месеца;

· други медицински документи, удостоверяващи трудоустрояване на лицето или наличието на заболявания, с оглед на които същото се ползва от закрила по реда на чл. 333, ал. 1, т. 3 от КТ във връзка с Наредба №5 на Министерството на здравеопазването от 1987 год.;

· свидетелство за съдимост;

· разрешение от Районната държавна инспекция по труда, ако лицето не е навършило 16 години или е на възраст от 16 до 18 години;

· трудова книжка, при наличие на предходна трудова дейност, която след взимане на съответните данни и извършване на вписване се връща на представилия я кандидат;

· осигурителна книжка;

· военна книжка или друг документ, удостоверяващ времето и срокът на отбита редовна военна служба за лицата от мъжки пол.

9. Двете страни по трудовия договор могат да го променят с

подписването на допълнителни споразумения, които стават неразделна част от него.

10. Работодателят упражнява правомощието си за едностранна промяна на съдържанието на сключените трудови договори, като спазва разпоредбите на КТ – чл. 120 и чл. 121.

11. Прекратяването на трудовите договори между страните се извършва по установения ред и само на основанията, определени от КТ. Прекратяването се извършва:

11.1 По инициатива на всяка една от страните, използвайки основанията на чл. 325 от КТ.

· всяка от страните има право на предложение за момента на            прекратяване на трудовия договор – да обвързва използваното от нея основание с определени срокове;

· при използване основанията на чл. 325 от КТ, страната инициатор на прекратяването сама представя или изисква от другата представянето и доказването на съответните документи и обстоятелства, обуславящи действието на прекратителното основание.

11.2. С предизвестие от работника или служителя по реда на чл. 326 от КТ. Установеният в трудовите договори срок на предизвестие е еднакво валиден и за двете страни по трудовото правоотношение.

11.3. Без предизвестие от работника или служителя при условията на чл. 327 от КТ.

11.4. Едностранно от работодателя при използване на законните основания на чл. 328 от КТ, с отправяне на дължимото към работника или служителя предизвестие или изплащане на обезщетение поради невръчването му.

11.5. Едностранно от работодателя, без предизвестие, по реда на чл. 330 от КТ.

11.6. От двете страни по правоотношението при договор за допълнителен труд, по реда и условията на чл. 334 от КТ.

12. Заповедите за прекратяване на трудовите договори на работниците и служителите се връчват лично на същите срещу подпис в самата заповед. При отказ на приемане на заповедта от освобождавания или поради отсъствието му от работа, поради ползването на отпуск, състоянието на престой или други обстоятелства, неизискващи присъствието му на работното място, заповедта за прекратяване на трудовия договор на лицето се изпраща с препоръчано писмо с обратна разписка на заявения от него домашен адрес.

13. При едностранното прекратяване на трудовите договори на работниците и служителите от страна на работодателя по реда на чл.328 и чл.330 от КТ, същият има право да изисква представянето на документи или други удостоверения от работниците и служителите, които са в пряка или косвена връзка с прекратителното основание по горните разпоредби.

13.1. Работодателят използва това си правомощие единствено с оглед приложението на принципа на законоустановеност на основанията (задължителен за него), при прекратяването на трудовите договори.

13.2. Работниците и служителите са длъжни да представят исканите им документи, а при непритежаването на такива или при пречка за представянето им, са длъжни писмено да декларират обстоятелството на непритежание, или причините, които ги възпрепятстват да представят документа.

· Основни права и задължения на работодателя

14. Работодателят има право:

· да изисква точно и добросъвестно изпълнение от всички работници и служители на трудовите им задължения;

· да извършва морално и материално стимулиране на работещите;

· да търси и реализира дисциплинарна отговорност;

· да изменя мястото и характера на работа, както и други условия, свързани с полагането на труда в предвидените от закона случаи.

15. Работодателят има задълженията:

· да създава нормални, технически безопасни и здравословни условия на труд;

· да създава предпоставки за запазване и повишаване на професионалната квалификация на работещите;

· да развива демокрацията в трудовите отношения и осъществява сътрудничество със синдикатите с цел провеждане на нормален производствен процес;

· да осигурява заплащане на работниците и служителите за положения труд, по ред и условия, предвидени в КТ, КТД и възприетата от дружеството система на заплащане.

· Основни правила и задължения на работещите и служителите

16. Работникът или служителят има право:

16.1. При точно и добросъвестно изпълнение на трудовите си задължения:

· на трудово възнаграждение;

· на установено работно време, почивки и отпуски, определени в КТ, вътрешно-фирмените нормативи и индивидуалните трудови договори;

· да поддържа и повишава професионалната си квалификация;

· на социално-битово обслужване, съобразено с финансовите възможности на дружеството;

· на социално осигуряване;

· на синдикално сдружаване и синдикална дейност;

· на получаване на информация от страна на дружеството.

16.2. При неизпълнение на трудовите му задължения, не по негова вина:

· на съответните обезщетения, законово определени от КТ и КТД;

· на социално осигуряване за времето, което по законен ред му се признава за трудов стаж.

17. Работниците и служителите в дружеството са длъжни:

· да се явяват редовно на работа и спазват установеното работно време;

· да не употребяват алкохол или други упойващи вещества през работно време;

· да не пушат на територията на дружеството с изключение на специално определените за целта места, само по време на почивките;

· да уплътняват работното си време с трудова дейност при спазване на техническите и технологични правила;

· да спазват правилата за безопасни и здравословни условия на труд;

· да изпълняват добросъвестно законните нареждания на ръководството;

· да пазят и съхраняват имуществото на дружеството при изпълнение на трудовите им задължения;

· да пазят доброто име на дружеството и да не злоупотребяват с доверието на работодателя, да не разпространяват поверителни за него сведения;

· да пазят служебна тайна;

· да изпълняват трудовите си задължения  по ред и начин, определени в КТ и технологичните правила и норми, като осъществяват взаимодействие с останалите работници и служители;

· да изпълняват всички други задължения, произтичащи от закон или специален нормативен акт.

· Работно време и почивки

18. Работниците и служителите в дружеството работят при петдневен режим на работното време. Работното време се изчислява в работни дни. Продължителността на работното време за една седмица е 40 (четиридесет) часа.

19. Работниците и служителите от отделните производствени и управленски звена работят при следните времеви граници:

19.1. Административно-управленски персонал – от 9:30 до 17:30 часа.

19.2. Производствени работници – цех “…………………”:

· Редовна смяна – от 8:00 до 17:00 часа, в т.ч. обедна почивка от 12:30 до 13:00 часа;

· Първа смяна – от 6:00 до 14:00 часа, в т.ч. почивка от 9:00 до 9:30 часа;

· Втора смяна – от 14:00 до 22:00 часа, в т.ч. почивка от 17:30 до 18:00 часа;

· Трета смяна (ако се налага такава) – от 22:00 до 6:00 часа, в т.ч. почивка от 2:00 до 2:30 часа;

19.3. Пазачи – работят на сумирано изчислено работно време по график, който ежемесечно се изготвя. При изготвяне на графика, задължително се спазват ограниченията по чл. 142, ал. 2 от КТ.


20. При производствена необходимост и ремонтни нужди ръководителят на производството има право да изменя работното време в рамките на работния ден, с цел обезпечаване на производствената програма.


21. При аварийни ситуации в дружеството трябва да бъдат извикани работниците от ЕМО, служители в отделите и ръководителите.


22. Технологичните почивки в цеха са обезпечени съгласно стъпаловиден график.


23. Работодателят има право със заповед да установява специален пропускателен режим на работниците и служителите в дружеството.


24. При наличие на законно основание по чл. 144 от КТ, работодателят има право със заповед да възлага полагането на извънреден труд. Той спазва изискванията на разрешителен режим, както и ограниченията в допустимите размери на положен извънреден труд от един работник, съгласно КТ.


25. Междуседмичната почивка в дружеството е не по-малко от 48 часа, а междудневната – не по-малко от 12 часа.


26. За отделни цехове и производства, работодателят има право след представяне на мотивирани предложения от началник цеховете, със заповед да определи технологични почивки, като укаже конкретния ред за ежедневното временно преустановяване на работа в работния ден, както и точните времеви граници на тези почивки.


27. При наличие на обективни предпоставки от производствен, организационен технологичен или търговско-пазарен характер, работодателят има право с нарочна заповед да преустанови нормалния производствен процес. Да определи превеждането на част или на всички производствени машини, както и обслужващите ги работници и служители (всички или определена част от тях), в режим на принудителен престой.


27.1. Със същата или отделна заповед, работодателят определя режим на заетост на работниците и служителите през времето на престой.


27.2. Той има право през времето на престой да изисква от работещите наличието на готовност за изпълнение на трудовите им задължения на определените за длъжностите работни места.


27.3. При изискуемост за явяване на работа, работниците и служителите са длъжни да започват изпълнението на трудовите си задължения от датата на повикването.

· Отпуски

28. Работниците и служителите в Дружеството имат право на предвидените в КТ отпуски в размерите, посочени в него.

29. Отпуските, за ползването на които в КТ е предвидено даването на съгласие от работодателя се ползват, като работникът или служителят представи писмена молба не по-късно от два работни дни преди деня, от който желае да ползва отпуск. Върху молбата трябва да бъде отразено становището на прекия ръководител за ползването на отпуска.

30. При извънредни обстоятелства срокът по предходния член може да не бъде спазен, като в молбата бъдат посочени тези обстоятелства.

· Пропускателен режим

31. Влизането и излизането на работниците и служителите става само през главния портал. Забранява се преминаването на работници и служители през товарния портал, с изключение на управляващите превозни средства собственост на Дружеството и пътуващите в тях.

32. През работно време работниците и служителите могат да напускат територията на Дружеството само при спазване на следния ред:

32.1. По служебна работа – след представяне на портала на Дружеството на пропуск, удостоверяващ необходимостта от напускане територията на Дружеството за изпълнение на служебни задачи. Пропускът трябва да съдържа имената на работника или служителя, длъжността му, подписа на прекия ръководител, поставената задача, датата и часа на напускане. Часът на завръщане в дружеството се отбелязва върху пропуска.

32.2. По лична работа – след представяне на портала на Дружеството на пропуск, съдържащ имената на работника или служителя, длъжността му, подпис на прекия ръководител, датата и часа на напускане. Часът на завръщане в дружеството се отбелязва върху пропуска.

· Трудова дисциплина и дисциплинарна отговорност

33. Нарушение на трудовата дисциплина е неизпълнение на трудовите задължения от страна на работниците и служителите. Трудовите задължения на работниците и служителите са определени в КТ, КТД и други специални законови и подзаконови нормативни актове, както и от индивидуалните трудови договори.

34. Не се счита за нарушение на трудовата дисциплина неизпълнението на незаконна заповед и нареждане, дадено не по установения ред.

Когато работник или служител отказва изпълнението на заповед, позовавайки се на нейната незаконосъобразност, е длъжен да депозира писмен отказ за неизпълнение, като посочи мотивите си за това пред работодателя или длъжностното лице, издало нареждането.

35. Нарушения на трудовата дисциплина са установените по реда на чл. 187 и чл. 190 от КТ.

36. Работодателят има право при установени нарушения да налага следните дисциплинарни наказания:

· забележка;

· предупреждение за уволнение;

· уволнение.

37. Всички работници и служители са длъжни да дадат писмени обяснения за дисциплинарните им нарушения.


38. Работодателят налага съответните дисциплинарни наказания с мотивирана писмена заповед.

· Материални и морални стимули

39. За изключително добросъвестна работа, или изпълнението на работа и задачи извън кръга на основните трудови задължения, работодателят има право да награди проявилите се с:

· изказване на специална писмена похвала и благодарност;

· определяне със заповед на материална парична или предметна награда.

· Допълнителни и заключителни разпоредби

40. Правилникът се издава на основание чл. 181 от КТ.

41. Екземпляр от правилника се съхранява в отдел АСО и ЛС, и е на разположение на всички интересуващи се работници и служители. Идентичен екземпляр се връчва и на легитимните синдикални организации.

42. Правилникът има безсрочно действие и може да се изменя само по реда на неговото издаване.

